Labrīt, godātie deputāti! Sāksim Latvijas Republikas Saeimas 2022. gada 17. februāra pirmo attālināto ārkārtas sēdi. Par procedūru. Vārdu lūdzis deputāts Ralfs Nemiro. Nemiro kungs, lūdzu, piesakieties arī sistēmā. Vārds deputātam Ralfam Nemiro – par procedūru.
Labrīt, cienījamā Saeimas priekšsēdētāja un tikai televizoros un monitoros diemžēl redzamie kolēģi deputāti! Nu, ja mēs paskatāmies uz situāciju valstī... Šobrīd mazie bērni iet uz bērnudārzu, skolēni – uz skolu, notiek dažādi plaši koncerti. Līdz ar to šobrīd, es uzskatu, nav nekāda pamata izdarīt izņēmumu attiecībā uz Saeimas deputātiem un nenodrošināt sēdes darbību klātienē. Tāpēc es aicinu – pēc iespējas ātrāk mums vajag atgriezties darbā klātienē. Turklāt atgādinu, ka ļoti daudzi deputāti dodas dažādos komandējumos, ceļojumos uz citiem parlamentiem un tur sēdes notiek klātienē. Tāpēc es aicinu deputātus atgriezties – pēc iespējas ātrāk! – klātienes darbā. Neredzu nekāda pamata izdarīt izņēmumu attiecībā uz deputātiem. Paldies.
Paldies Nemiro kungam. Jā, patiešām ir lemts, ka parlaments atgriezīsies klātienē jau visdrīzākajā laikā. Godātie kolēģi! Sēdes darba kārtībā – Prezidija ziņojums par iesniegto likumprojektu. Saeimas Prezidijs ierosina Ministru kabineta iesniegto likumprojektu “Grozījums Covid-19 infekcijas izplatības seku pārvarēšanas likumā” (Nr. 1351/Lp13) nodot Budžeta un finanšu (nodokļu) komisijai, nosakot, ka tā ir atbildīgā komisija. Vai deputātiem ir iebildumi pret likumprojekta nodošanu komisijai? Deputāti nav pieteikušies. Iebildumu nav. Līdz ar to likumprojekts komisijai ir nodots. Lūdzu aktivizēt sadaļu par procedūru – ar procedūru saistītos jautājumus. Sadaļa ir aktivizēta. Godātie kolēģi! Deputāti Viktors Valainis, Uldis Augulis, Edgars Tavars, Janīna Jalinska, Māris Kučinskis, Jānis Dūklavs, Gundars Daudze, Jānis Vucāns, Armands Krauze un Raimonds Bergmanis ir iesnieguši pieprasījumu Ministru prezidentam Arturam Krišjānim Kariņam “Ministru prezidenta viedoklis par pašpārbaudes testu uzticamību”. Vārds deputātam Viktoram Valainim pieprasījuma motivācijai. Lūdzu, piesakieties arī elektroniski. (Pauze.) Valaiņa kungs! Lai sniegtu pieprasījuma motivāciju, jums ir jāpiesakās elektroniski sistēmā. (Pauze.) Godātie kolēģi! Iespēja motivēt pieprasījumu ir tikusi dota. To bija lūdzis deputāts Viktors Valainis. Ir grūti konstatēt, kādēļ Valaiņa kungs nepiesakās. Varbūt tie ir kādi tehniski traucējumi. Līdz ar to pieprasījumu nododam Pieprasījumu komisijai. Sēdes darba kārtība izskatīta. Vēl paziņojums. Godātie kolēģi, šodien dzimšanas dienu svin mūsu kolēģis deputāts Aldis Adamovičs un mēs viņu sveicam. Daudz laimes dzimšanas dienā! Vēl deputātu reģistrācija. Tā noslēgusies. Pēc pavisam neilga laika, pulksten 9.20, sāksim izskatīt šodienas otrās attālinātās ārkārtas sēdes darba kārtību. Tātad darbu atsāksim pulksten 9.20. Līdz ar to šā gada pirmo attālināto ārkārtas sēdi slēdzu.